สวัสดีค่ะปัจจุบันอายุ24ปีค่ะเมื่อ2ปีที่แล้วเจอก้อนกลิ้งได้ตรงไหปลาร้าขวาส่วนล่างลักษณะกลมขนาด7mm-1cmกดไม่เจ็บสามารถกลิ้งไปตามรูปร่างกระดูก(จากล่างไปบน)โดยถ้าเอามือไปดันจะเคลื่อนที่จากไหปลาร้าฝั่งข้างล่างขึ้นไปตามส่วนโค้งของกระดูกแล้วไปอยู่ที่ไหปลาร้าฝั่งข้างบน(เคลื่อนที่แบบโพรเจ็กไทล์)ลักษณะก้อนไม่นิ่มมากแต่ก็ไม่แข็งมากบางทีจับไปรู้สึกเหมือนว่าแข็งขึ้นแต่บางทีก็อ่อนตัวลงปัจจุบันสังเกตว่าก้อนใหญ่ขึ้นเป็นขนาด1.5cmค่ะ(สังเกตเห็นด้วยตาเปล่าง่ายกว่าเดิม)รูปร่างกลมเหมือนเดิมเคลื่อนที่ได้ลักษณะเดิมจับไปบางวันนิ่มบางวันแข็งเหมือนเดิมค่ะอาการเจ็บป่วยทางร่างกายไม่มีค่ะปกติทุกอย่างน้ำหนักไม่ลดกินและนอนปกติค่ะมีฟันคุดที่ไม่ได้ผ่ามาประมาณ1ปีค่ะบางทีก็มีหนอง เพราะกำลังดันตัวขึ้น แต่ก้อนเกิดก่อนมีฟันคุดค่ะ(มีรูปประกอบนะคะ)อยากสอบถามคุณดังนี้ค่ะ1.ก้อนนี้เป็นอันตรายหรือไม่คะ2.การโตของก้อนในระยะเวลา2ปีนี้ถือว่าโตเร็วหรือไม่คะ3.มีคำถามเรื่องมะเร็งต่อมน้ำเหลืองค่ะตำแหน่งที่ก้อนอยู่ถือว่าอันตรายไหมคะเพราะเห็นว่าตามบทความบอกว่าก้อนเกิดที่ไหปลาร้าแต่ไม่ทราบว่าก้อนที่เกิดมะเร็งต้องเกิดตำแหน่งไหนของไหปลาร้า4.ต่อมน้ำเหลืองที่บวมขึ้นกรณีที่เป็นมะเร็งสามารถกลิ้งได้เหมือนที่ดิฉันเป็นมั้ยคะขอบพระมากๆค่ะ
สวัสดีค่ะ ก้อนที่ไหปลาร้าด้านขวาดังกล่าว อาจเป็น1. ก้อนซีสต์หรือถุงน้ำ ลักษณะของก้อนเวลาคลำจะนิ่ม หรือแข็งไม่มาก ขยับหรือกลิ้งได้เล็กน้อย กดไม่เจ็บ ไม่ปวด2. ต่อมน้ำเหลืองโต จากสาเหตุต่างๆ เช่น วัณโรคต่อมน้ำเหลือง มะเร็งต่อมน้ำเหลือง มะเร็งจากอวัยวะอื่นที่กระจายมาที่ต่อมน้ำเหลือง เป็นต้น แต่หากเป็นจากโรคเหล่านี้ ต่อมน้ำเหลืองจะโตค่อนข้างเร็ว รวมถึงมีอาการอื่นๆ ร่วมด้วยตามแต่ละโรค แต่โดยรวมคือจะมีไข้ เบื่ออหาาร น้ำหนักลดอย่างมีนัยสำคัญ3. เนื้องอกของเนื้อเยื่ออ่อนใต้ผิวหนังชนิดต่างๆ เช่น ก้อนเนื้องอกไขมัน ก้อนเนื้องอกหลอดเลือด (hemangioma) ก้อนเนื้องอกของเซลล์หุ้มเส้นประสาท (schwannoma) เป็นต้น ก้อนอาจนิ่มหรือค่อนข้างแข็งก็ได้ อาจขยับเล็กน้อยได้4. เนื้องอกของกระดูกไหปลาร้า แต่มักแข็ง ขยับไม่ได้สำหรับคำถาม1. หากก้อนเป็นมานาน 2 ปีแล้ว มักเป็นก้อนเนื้องอกธรรมดา ซึ่งไม่ได้อันตรายอะไร2. การที่ขนาดของก้อน จาก 1 เซนติเมตร เพิ่มเป็น 1.5 เซนติเมตร ในช่วง 2 ปี ถือว่าโตค่อนข้างช้าค่ะ3. และ 4. มะเร็งต่อมน้ำเหลือง สามารถเกิดได้ทุกส่วนของร่างกาย ซึ่งบริเวณไหปลาร้า ก็สามารถพบได้ ไม่ว่าซ้ายหรือขวา บนหรือล่าง แต่หากเป็นมา 2 ปี ต่อมก็จะต้องโตขึ้นเรื่อยๆ หรือเพิ่มจำนวน หรือเพิ่มตำแหน่งไปเรื่อยๆ และมักจะมีอาการอื่นๆ ร่วม เช่น ไข้ เบื่ออาหาร น้ำหนักลดแนะนำว่า หากก้อนไม่หายไป ก็ควรไปพบแพทย์เพื่อตรวจวินิจฉัยให้ถูกต้องค่ะ ซึ่งอาจต้องมีตัดชิ้นเนื้อจากก้อนไปตรวจเพิ่มเติม ในเบื้องต้น ก็ไม่ควรไปกด นวด คลึง และกลิ้งก้อนดังกล่าวบ่อยๆ เพราะอาจทำให้เนื้อเยื่อเกิดการบาดเจ็บ และทำให้มีอาการเจ็บได้ค่ะ